1. ΑΝΑΓΚ. ΝΟΜΟΣ 302 της 29 Οκτ./4 Νοεμ. 1936 Περί ρυθμίσεως της κινήσεως των πεζών εις τας οδούς και πλατείας των πόλεων. Βλ. και άρθρ. 5 του Α.Ν. 1858/1939, (κατωτ. αριθ. 4). Άρθρον μόνον.-Αι αστυνομικαί αρχαί δικαιούνται δια διαταγών αυτών να ρυθμίζωσι την κίνησιν των πεζών εις τας οδούς και πλατείας των πόλεων. Οι κατά παράβασιν των αστυνομικών τούτων διαταγών κινούμενοι, καταβάλλουσι δραχμάς (δύο) εισπραττομένας, άμα τη παραβάσει, παρά των αστυνομικών οργάνων, δια διπλοτύπου εις ο αναγράφεται το όνομα του καταβαλόντος και το καταβληθέν ποσόν, απαλλασσόμενοι πάσης δια την παράβασιν ταύτην ποινής. Άλλως, οδηγούνται αμελλητί ενώπιον του Πταισματοδίκου, όστις κατά την διαδικασίαν των επ’ αυτοφώρω αδικημάτων δικάζων, επιβάλλει τας υπό του Ποινικού Νόμου οριζομένας ποινάς, δια τας παραβάσεις των αστυνομικών διατάξεων. Δια Δ/τος δύναται να επεκταθή η εφαρμογή της διατάξεως ταύτης προκειμένου να ρυθμισθή η κίνησις εν γένει εις τους σιδηροδρομικούς σταθμούς τους λιμένας και λοιπά συχναζόμενα μέρη, ως επίσης δια Δ/τος δύναται να αυξηθή η ως άνω καταβολή εις ην υπόκεινται οι παραβάται των αστυνομικών διατάξεων, μέχρι δραχμών είκοσι. Τα εισπραττόμενα δυνάμει του παρόντος εισάγονται εις ειδικόν ταμείον και διατίθενται υπέρ των οργάνων της αστυνομίας πόλεων, της χωροφυλακής και εν γένει των οργάνων της Δημοσίας τάξεως, των παθόντων προφανή αναπηρίαν ή θανόντων εν τη εκτελέσει του καθήκοντός των, ή υπέρ των οικογενειών αυτών. Αι λεπτομέρειαι του παρόντος κανονισθήσονται δια Δ/τος. Η ισχύς του παρόντος άρχεται από της δημοσιεύσεως εις την Εφημερίδα της Κυβερνήσεως. 